
Koji gomba vizsgálata különböző gabonákon

Kulcsszavak: Koji;fermentálás;amazake;gomba
A különböző tartósítási eljárások kategóriáján belül különleges eljárás a fermentáció, hiszen itt egy biológiai úton történő tartósításról beszélünk, amihez különböző mikroorganizmusokat használunk. Dolgozatom a fermentálás egy izgalmas ágával, a penészgombákkal való fermentálással, ezen belül is a kojival foglalkozik, ami hazánkban jelenleg még nem túl elterjedt. Ezek a penészgombák Japánban és mára már az egész világon igen népszerűek, ezekből készül többek között a szójaszósz, a miso és a szaké is.
A kutatásom alapját hat különböző koji képezte, amihez két különböző spórát használtam, Aspergillus oryaze-t és Aspergillus luchuensis-t, illetve három gabonát, hajdinát, rizst és árpát. Összesen hat féle kojit készítettem, ezek kinevelése 48 óráig tartott, ami alatt 12 óránként dokumentáltam a szakaszokat és összevetettem a különböző szubsztrátumokat. Ebből kiderült, hogy a három gabona közül a hajdinán nő ki a legnehezebben, ennek az oka a hajdina vastag héjszerkezete.
A koji mintákon pH mérést végeztem, amelyből egyértelműen látszódik az Aspergillus luchuensis citromsav termelő tulajdonsága, az ebből készült kojik pH-i 4-4,5 között vannak, míg az Aspergillus oryzae kojik 6 és 7 között mozognak.
A hat féle kojiból amazakét készítettem, ami egy, a koji amiláz enzim termelő tulajdonságát felhasználó édes ital, majd a mintáknak megmértem a pH-ját és a cukorfokát. Itt arra voltam kiváncsi, hogy a különböző szubsztrátumú és spórájú kojik között mekkora különbségek vannak, hiszen a cukorfokból lehet következtetni például a koji enzim termelő képességére is. A mérés eredményei arra engednek következtetni, hogy a koji enzim termelő képessége még akkor is igen magas, amikor nem tud teljesen behatolni a szubsztrátum belsejébe.
Végül a kojikból shio kojit készítettem, ami egy fermentált ízfokozó készítmény. Ennek magas az umami és a fehérjebontó enzim tartalma, ezért igen alkalmas akár húsok pácolására is. Ezt hét napig fermentáltam szobahőmérsékleten és mértem a pH változását. Ennek a vizsgálatnak az eredményei azt mutatják, hogy néhány szakirodalommal szemben a shio koji készítése nem, vagy kis mértékben laktofermentáció és sokkal inkább egy enzimatikus folyamat.
A kutatásom eredményei alapján szeretném, ha a koji és az abból készült termékek nagyobb figyelmet kapnának hazánkban és a felhasználásuk is jobban elterjedne éttermi, ipari vagy akár háztartási környezetben.
 



